Sgiliau Bob Dydd mewn **Mathemateg** a **Saesneg**

**Cwestiynau Cyffredin** **ar gyfer dysgwyr, tiwtoriaid a rhanddeiliaid**

Dyluniwyd y cynnwys hwn i ategu'r templedi a phosteri marchnata prosiect y cytunwyd arnynt. Gellir ei addasu fel y bo'n briodol gan bartneriaid o fewn eu dull cyfathrebu eu hunain am y prosiect.

**Ar gyfer pwy y mae'r cyrsiau hyn?**

Mae'r cyrsiau ar-lein hyn ar gyfer unrhyw un sydd am wella ei sgiliau Mathemateg a Saesneg bob dydd.

Gallant fod yn addas ar gyfer dysgu oedolion yn y gymuned, y rhai sy'n astudio cyrsiau galwedigaethol neu sydd ar raglenni prentisiaethau, neu'r rhai y mae angen iddynt wella eu sgiliau hanfodol.

**Beth yw'r gost?**

Mae'r cyrsiau am ddim.

**Pa mor hir y bydd hyn yn ei gymryd?**

Mae pob cwrs Sgiliau Bob Dydd yn cymryd tua 48 awr i'w gwblhau. Rydym yn argymell eich bod yn treulio o leiaf 5 awr yr wythnos arno. Gallwch gael gafael ar y cyrsiau ar unrhyw adeg a gweithio'n hyblyg mewn modd sy'n gyfleus i chi.

**Oes rhaid i ddysgwyr gofrestru ar gyfer y cwrs?**

Trwy gofrestru bydd modd i ddysgwyr cael mynediad llawn at gynnwys a gweithgareddau’r cwrs, ac ennill eu datganiad cyfranogiad/bathodyn digidol ar ôl gorffen yr adrannau gofynnol.

**Ble cynhelir y cyrsiau?**

Mae'r rhain yn gyrsiau ar-lein y gallwch eu hastudio'n hyblyg mewn modd sy'n gyfleus i chi. Gallwch astudio gartref neu unrhyw le arall cyhyd â bod gennych fynediad at gyfrifiadur sydd â chysylltiad â'r rhyngrwyd.

**Beth yw gofynion y cwrs?**

Er mwyn cofrestru ar y cyrsiau hyn nid oes angen unrhyw gymwysterau ffurfiol arnoch. Mae'r cyrsiau am ddim a gall unrhyw un gofrestru arnynt. Bydd angen i chi fod yn hyderus yn defnyddio cyfrifiadur a chael mynediad rheolaidd at gyfrifiadur sydd â chysylltiad â'r rhyngrwyd. Os nad ydych yn siŵr a yw'r cyrsiau'n briodol i chi, cysylltwch ag un o'r partneriaid coleg lleol.

**Sut caiff y cyrsiau eu hasesu?**

Mae gan gyrsiau Mathemateg a Saesneg Bob Dydd gwis ym mhob adran er mwyn eich helpu i dracio eich cynnydd ar y pwnc rydych yn ei astudio. Ac ar ddiwedd y cwrs mae yna gwis terfynol â marc llwyddo o 60% neu uwch. Os byddwch yn cwblhau'r cwisiau'n llwyddiannus byddwch yn ennill bathodyn digidol Y Brifysgol Agored.

**A fydda i'n cael cymhwyster?**

Gallwch ennill fathodyn digidol Y Brifysgol Agored ar gyfer pob cwrs y byddwch yn ei gwblhau'n llwyddiannus. Gallai'r rhain gael eu hychwanegu at eich CV neu broffil cyflogaeth.

Nid ydynt yn gymwysterau ffurfiol.

Bydd y cyrsiau'n eich helpu i ddatblygu sgiliau er mwyn ennill cymhwyster ffurfiol. Mae gennych yr opsiwn i gofrestru ar gyfer cymhwyster Sgiliau Hanfodol drwy eich coleg lleol.

**A oes unrhyw addysgu wyneb yn wyneb?**

Cyrsiau ar-lein yn unig yw'r cyrsiau Mathemateg a Saesneg Bob Dydd. Cynlluniwyd y pynciau o amgylch sefyllfaoedd y gallech eu hwynebu'n rheolaidd ac mae gan bob cwrs fideos, gweithgareddau a chwisiau rhyngweithiol er mwyn eich helpu i ddysgu. Os ydych yn astudio drwy eich coleg lleol, efallai y cewch gynnig cymorth ychwanegol wyneb yn wyneb, dros y ffôn neu ar-lein drwy diwtor lleol.

**A alla i gymryd y cwrs Mathemateg neu'r cwrs Saesneg neu a oes rhaid i mi gymryd y ddau?**

Cynlluniwyd y cyrsiau i gyd-fynd â'ch anghenion mewn Mathemateg a Saesneg sylfaenol. Gallwch gymryd un o'r cyrsiau neu'r ddau gwrs ond rydym yn argymell eich bod yn canolbwyntio ar un ar y tro.

**A all y cwrs hwn fy helpu i ddod o hyd i swydd, neu le mewn coleg neu brifysgol?**

Bydd llwyddo ar y cwrs yn rhoi bathodyn digidol Y Brifysgol Agored i chi. Mae hwn yn cydnabod eich cyflawniad a gellir ei ychwanegu at eich proffil cyflogaeth a'ch CV. Bydd hwn yn dangos i golegau, prifysgolion neu gyflogwyr bod gennych safon dda o Fathemateg a Saesneg a'ch bod wedi dangos ymrwymiad i gwblhau'r cwrs. Efallai y bydd rhai cyflogwyr, colegau a phrifysgolion yn gofyn i chi am gymhwyster Sgiliau Hanfodol ffurfiol. Bydd y cwrs hwn yn eich helpu i ddatblygu'r sgiliau sydd eu hangen arnoch ar gyfer y cymhwyster hwn a gallwch gofrestru ar gyfer hwn yn eich coleg lleol.

**Ble y galla i astudio am gymhwyster Sgiliau Hanfodol a beth y mae'n cynnwys?**

Os hoffech astudio am gymhwyster Sgiliau Hanfodol, cysylltwch â'ch coleg lleol. Bydd y cyrsiau Mathemateg a Saesneg Bob Dydd ar-lein yn eich helpu i ddatblygu'r sgiliau sydd eu hangen arnoch i gyflawni'r cymhwyster hwn.

Colegau i ychwanegu gwybodaeth am yr hyn sy'n rhan o gofrestru a chynnal cymwysterau ffurfiol.

**Ydy'r cyrsiau ar gael yn Gymraeg?**

Bydd y cyrsiau Mathemateg Bob Dydd ar gael yn Gymraeg a Saesneg. Mae'r cyrsiau Saesneg Bob Dydd ar gael yn Saesneg yn unig. Mae partneriaid prosiect yn ystyried y posibilrwydd o ddatblygu cyrsiau Cymraeg Bob Dydd yn y dyfodol.

**Sut caiff hyn ei ariannu?**

Datblygwyd y cyrsiau hyn fel rhan o brosiect a ariennir gan Gyngor Cyllido Addysg Uwch Cymru (CCAUC). Y prif bartneriaid sy'n cymryd rhan yw: Y Brifysgol Agored, Coleg Gwent, Coleg Cambria, NPTC ac Addysg Oedolion Cymru.